સૌરાષ્ટ્ર બાજુ અગાસીઓ (અમદાવાદમાં ધાબા!) પર લોકો કેરમ-ચેસ-પત્તા રમે છે, ટેણીયાઓ પ્લાસ્ટિકની દડી થી ક્રિકેટ રમતા નજરે ચઢી જાય તો ડોસીઓ નવરા બેઠા ગામ આખાની પંચાત લઈને બેસતી જોવા મળે! શનિવારની રાત હોય તો લગભગ બે વાગ્યા સુધી પણ હસવાનાં અવાજ સોસાયટીઓમાં ગુંજતા રહે છે. કાણા વાળા ગંજી પહેરી ગુજરાતી પુરુષો પીઠ અને પેટ વલુરતા પાન માવો સિગરેટ ચલાવતા રહે છે, સ્ત્રીઓને જાણે બે કલાકની પેરોલ મળી હોય એમ ખુશખુશાલ દેખાય છે!